עומר אדם

ביוגרפיה

אדם נולד בארצות הברית. בגיל שלוש, חזר עם משפחתו לישראל. התגורר במושב משמר השבעה, שם התגורר עד 2017. אביו, רס"ן יניב אדם, שימש סגן מפקד יחידת שלדג וסמג"ד של גדוד הצנחנים 202. עם בני המשפחה, שמוצאה קווקזי מצד האב ואשכנזי מצד האם, נמנים קצינים בכירים נוספים, ובהם סבו של עומר – אלוף-משנה וניצב משנה שמואל אדם, והאלופים יקותיאל אדם ובנו אודי אדם. קרוב משפחה נוסף הוא יקותיאל רבאייב, שנפל בהגנה על פתח תקווה כשומר המושבה ב-1916. אדם שירת בבה"ד 20 כחייל בחיל החימוש.
בשנת 2005 השתתף בתחרות השירים "שיר נולד", כששר לצדו של טל מוסרי את השיר "ילד פלא".

2009–2010: כוכב נולד ואלבום נמס ממך

אדם השתתף בעונה השביעית של התוכנית "כוכב נולד". במהלך העונה חשף הבלוגר עומרי חיון כי אדם זייף את גילו האמיתי ברישום לתוכנית והצהיר כי הוא בן 16, אף על פי שהיה רק בן 15, מתחת לגיל המינימום המוגדר בתקנות התוכנית. בעקבות החשיפה הודיע אדם על פרישה מהתוכנית.
בהמשך אותה שנה הוציא סינגל בכורה שנקרא "להיאבד ברוח" ולאחריו הוציא את הסינגל "אל תבכי". בתחילת 2010 הוציא את הסינגלים "את בליבי", "נמס ממך" ובסוף חודש יולי הוציא סינגל נוסף, "חוזה בנשמה", שהיה שיר הנושא של התוכנית "חתונת השנה" בערוץ 2. באוגוסט אותה שנה הוציא את השיר "הופה", תרגום עברי לשירו של הזמר היווני גיאורגוס אלקאיוס שבוצע באירוויזיון 2010 (שם השיר ביוונית: Ωπα), ובדצמבר 2010 הוציא את אלבומו הראשון "נמס ממך".

2011–2012: ילד טוב, ילד רע

בשנת 2011, כחודשיים לאחר צאת אלבומו, הוציא את הסינגל הראשון "מאושרת" שנכלל בתוך פרויקט האוסף "אחד סוכר שחור חזק". ב-15 ביוני 2011, כשהיה בן 17 ושמונה חודשים, הופיע לראשונה בפני קהל של אלפי אנשים בתיאטרון קיסריה, והפך לזמר הצעיר ביותר שהופיע בקיסריה.
בינואר 2012 הוציא אדם את הסינגל "אל תחפשי". השיר נכלל באלבומו "ילד טוב ילד רע", שיצא לאור ב-29 בינואר. מתוכו התפרסמו גם השירים "מאושרת" ו"בניתי עלייך". בהמשך אותה שנה השתתף לצד סוכנו האישי אסף אטדגי בסדרת הדוקו-ריאליטי "הסוכנים".

2013: מוזיקה ושקט

ביוני 2013 השתתף אדם במסגרת הפעילות הרשמית של שבוע הגאווה בתל אביב, וביצע את השיר "תל אביב", השיר המרכזי שליווה את מצעד הגאווה בתל אביב והאירועים מסביבו. אדם השתתף כזמר אורח באירוע המרכזי של מצעד הגאווה. בשנת 2013 הוא גם הוציא את האלבום "מוזיקה ושקט", וזכה בפרס כפתור הכסף מיוטיוב באותה שנה.

2014–2015: מודה אני

בשנת 2014 הוציא עומר אדם את השיר "נועצת מבט" שאחרי חודשיים זכה ל-2 מיליון צפיות. באותה שנה הוציא גם את השיר "מהפכה של שמחה" ביחד עם הזמר ליאור נרקיס שזכה ליותר מ-32.6 מיליון צפיות ביוטיוב, והוציא את השיר "מודה אני" שזכה ליותר מ-25.9 מיליון צפיות (נכון לינואר 2019), ובשנת 2015 שר את שיר הנושא של הסדרה "זגורי אימפריה" שנכתב על ידי מאור זגורי.
אדם ביצע את השיר "זמר שלוש התשובות" שבוצע במקור על ידי רבקה זוהר וחודש בעבר על ידי זהבה בן, בגרסה מחודשת נוספת שבה בשונה מהגרסאות הקודמות הגבר עושה הכל למען האישה ולא להפך.
במאי 2015 הוציא הזמר את השיר "בוקרשט" שנכתב על ידי דורון מדלי. באוגוסט של אותה שנה יצא אלבומו הרביעי של אדם "מודה אני", ובהמשך השנה הוציא אדם אלבום משותף ביחד עם משה פרץ בעקבות המופע המשותף שלהם "מהפכה".

2016–2017: אחרי כל השנים

בינואר 2016, הוציא אדם את השיר "אחרי כל השנים" כסינגל. השיר זכה להצלחה רבה בישראל: השיר זכה למעל מ-16 מיליון צפיות ביוטיוב, הגיע למקום הראשון במצעד הפזמונים של רשת ג' ושל רדיו אמצע הדרך, ולמקום השני של מצעד הפזמונים של מדיה פורסט, ובאפריל הוציא אדם את השיר "שדות של תירוצים" כסינגל.
בשנת 2016 דחה אדם הצעה להופיע בפסטיגל בשל רצונו שלא להופיע בשבתות. שנה לאחר מכן השתתף בפסטיגל כאשר לראשונה בתולדותיו לא התקיימו הופעות בשבת בגלל דרישתו זו של אדם. בפסטיגל בשנה זו שנקרא "סטורי פסטיגל" השתתפו לצד אדם לי בירן, דניאל גד, שירה לוי, מיקי קם ועוד.
ב-13 בפברואר 2017 הוציא את האלבום "אחרי כל השנים". בפברואר 2017 הוציא את השיר "מביט מהצד" שהגיע למקום ה-18 במצעד השנתי של גלגלצ לשנת תשע"ז ולמקום ה-17 במצעד השנתי של רשת גימל. ב-26 במרץ, הוציא את השיר "מזל" ביחד עם אייל גולן שלקוח מהאלבום החדש של אייל גולן "לא פשוט להיות פשוט".
ביוני יצא הסינגל "פרדייז" שנכתב על ידי דורון מדלי והולחן על ידי דורון מדלי וינון יהל. ביולי יצא הסינגל "פעם בחיים" שנכתב על ידי אלעד טרבלסי והולחן ועובד על ידי אסף צרויה. הסינגל הגיע למקום ה-6 במצעד השנתי של גלגלצ לשנת תשע"ז. באותו חודש הוציא גם את השיר "בסוף הכל חולף" שהגיע למקום ה-4 באותו מצעד.
באוקטובר 2017 פורסם שאדם נבחר להיות הפרזנטור המקומי למותג האופנה "Mango" הספרדי. בחודש זה הוציא את הסינגל "ככה זה מרגיש להתאהב", דואט עם אליאנה תדהר מתוך "סטורי של פסטיגל". חודשיים לאחר מכן הוציא עם שלמה ארצי דואט בשם "לא הפסקתי לחפש אותך".

2018–הווה: שני משוגעים ו-5 בום!

בינואר 2018 הוציא אדם את השיר "שני משוגעים" שהפך במהרה ללהיט, וזכה נכון לספטמבר 2018 לכ-42 מיליון צפיות ביוטיוב, מה שהפך אותו לשיר הנצפה ביותר של אדם. השיר נבחר למקום הראשון במצעד העברי השנתי של גלגלצ ואתר ynet לשנת תשע"ח (2018).
אדם שבר שיא כשמכר תוך שעה 30 אלף כרטיסים להופעה באצטדיון סמי עופר בעיר חיפה שהתקיימה ב-24 במאי 2018.
במרץ 2018 הוציא אדם את השיר "חברות שלך". בהמשך השנה הוציא את השיר "בחורים טובים", שכתב אליה רוסיליו והלחין סתיו שמש. השיר הואשם בטרנספוביה בעקבות שורה פוגענית הלועגת לנשים הטרנסג'נדריות בתאילנד: "וגילינו בתאילנד שהבנות לא בדיוק בנות".
אדם החל בשנה זו להופיע כפרזנטור של בזק, בפרסומות של החברה בשיתוף עם גידי גוב.
במאי 2019, רכש אדם, יחד עם קבוצת משקיעים, את מלון נווה אטי"ב.
ב-6 ביוני, הוציא אדם את האלבום מיני הראשון שלו "5 בום!", אשר מכיל 5 שירים שכולם יצאו כסינגלים באותו היום.
ביולי 2019, הופיע אדם לראשונה בפארק הירקון מול קהל של כ-50,000 איש.
ב-28 באוגוסט, הוציא אדם את השיר "ניפגש בשמחות".